**Ramurile Magnoliei**

*Marin Mihalache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mândrele dealuri de topaz

Ale tinereţii pe care am urcat

Şi noi, îţi aminteşti?

Parcurile dezfrunzite şi imaculate

Incercarea de a fi noi înşine.

Ramurile magnoliei sub învelişul

Cărora n-ai ghicit floarea.

Drumul la întâmplare prin oraşul

Abia ieşit de sub febrele iernii.

Toate s-au adunat în clocotul sângelui

Nostru stigmatizat de durere.

Orice am fi căutat n-am fi găsit.

Era totul în noi, numai de-am fi ştiut.

Tu nu ai simţit fiorul cald

Al primei noastre atingeri.

Ai venit în cercul dorinţelor mele

Şi ţi-am devorat cuminţenia

Ca un păianjen care demult

Aştepta în plasa lui de mătase

O gâză frumoasă şi nevinovată.

Trebuia să ne iubim

Precum vâscul cu arborele:

Tu să-mi dai mie putere

Şi eu să te pot învinge.